CELEX: 32020R1206
Language: lt
Date: 2020-08-19 00:00:00
Title: Komisijos įgyvendinimo reglamentas (ES) 2020/1206 2020 m. rugpjūčio 19 d. kuriuo iš dalies keičiamas Komisijos įgyvendinimo reglamentas (ES) 2019/1323 dėl išskirtinių Italijos kiaušinių ir vištienos sektorių rinkos rėmimo priemonių

20.8.2020   
               
               
                  LT
               
               
                  Europos Sąjungos oficialusis leidinys
               
               
                  L 273/1
               
            
         KOMISIJOS ĮGYVENDINIMO REGLAMENTAS (ES) 2020/1206
         2020 m. rugpjūčio 19 d.
         kuriuo iš dalies keičiamas Komisijos įgyvendinimo reglamentas (ES) 2019/1323 dėl išskirtinių Italijos kiaušinių ir vištienos sektorių rinkos rėmimo priemonių
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 220 straipsnio 1 dalies a punktą,
         kadangi:
         
                     (1)
                  
                  
                     pasireiškus paukščių gripo protrūkiams Italijoje, Komisija priėmė du reglamentus dėl išskirtinių rinkos rėmimo priemonių. Komisijos įgyvendinimo reglamentas (ES) 2018/1506 (2) taikomas dėl 2016 m. balandžio 30 d. – 2017 m. rugsėjo 28 d. protrūkių, o Komisijos įgyvendinimo reglamentas (ES) 2019/1323 (3) taikomas dėl 2017 m. spalio 1 d. – 2018 m. birželio 30 d. protrūkių;
                  
               
                     (2)
                  
                  
                     Italija pranešė Komisijai, kad taikant tuos reglamentus tam tikriems ūkiams, kurie nukentėjo nuo protrūkių iki 2017 m. rugsėjo 28 d. ir kuriems pagal Įgyvendinimo reglamentą (ES) 2018/1506 buvo išmokėtos kompensacijos, poveikį taip pat padarė veterinariniai apribojimai, dėl kurių tie ūkiai turėjo privaloma tvarka likti uždarytais ir dėl to patyrė ekonominių nuostolių po 2017 m. rugsėjo 28 d. – laikotarpiu, kuriam taikomas Įgyvendinimo reglamentas (ES) 2019/1323;
                  
               
                     (3)
                  
                  
                     Komisija gavo oficialų Italijos prašymą įtraukti tuos ūkius į Įgyvendinimo reglamento (ES) 2019/1323 taikymo sritį, kad būtų galima kompensuoti jų po 2017 m. rugsėjo 28 d. tebepatiriamus ekonominius nuostolius. Įgyvendinimo reglamente (ES) 2018/1506 nustatyta, kad reikalavimus gauti Sąjungos dalinį finansavimą atitinka tik tos išlaidos, kurias Italija paramos gavėjams apmokėjo iki 2019 m. rugsėjo 30 d., o Įgyvendinimo reglamentu (ES) 2019/1323 vis dar leidžiama atlikti mokėjimus iki 2020 m. rugsėjo 30 d.;
                  
               
                     (4)
                  
                  
                     todėl Įgyvendinimo reglamentas (ES) 2019/1323 turėtų būti atitinkamai iš dalies pakeistas;
                  
               
                     (5)
                  
                  
                     šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2019/1323 1 straipsnis pakeičiamas taip:
            
               
                  „1 straipsnis
                  Sąjunga teikia dalinį finansavimą, atitinkantį 50 % išlaidų, kurias Italija patyrė remdama perinti skirtų kiaušinių, vartoti skirtų kiaušinių ir paukštienos rinką, smarkiai nukentėjusią nuo labai patogeniško H5 potipio paukščių gripo 45 protrūkių, kuriuos Italija nustatė ir apie kuriuos pranešė 2017 m. spalio 1 d. – 2018 m. birželio 30 d. laikotarpiu, ir protrūkių, apie kuriuos Italija pranešė 2017 m. liepos 20 d. – 2017 m. rugsėjo 28 d. laikotarpiu, ir dėl kurių ūkius buvo privaloma laikyti uždarytais po 2017 m. rugsėjo 28 d.“
               
            
         
         
            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. rugpjūčio 19 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 671.
         
            (2)  2018 m. spalio 10 d. Komisijos įgyvendinimo reglamentas (ES) 2018/1506 dėl išskirtinių Italijos kiaušinių ir paukštienos sektorių rinkos rėmimo priemonių (OL L 255, 2018 10 11, p. 1).
         
            (3)  2019 m. rugpjūčio 2 d. Komisijos įgyvendinimo reglamentas (ES) 2019/1323 dėl išskirtinių Italijos kiaušinių ir paukštienos sektorių rinkos rėmimo priemonių (OL L 206, 2019 8 6, p. 12).